
Comisia pentru buget, finanţe şi bănci

Bucureşti

Nr.XVIII/2/

Biroul Permanent

al

Camerei  Deputaţilor

Cu adresa nr.483 din 25 noiembrie 1999, Biroul Permanent a sesizat cu examinarea în fond Comisia pentru buget, finanţe şi bănci a proiectului de Lege privind aprobarea Ordonanţei de urgenţă a Guvernului nr.186/1999 pentru modificarea şi completarea Legii nr.83/1998 privind procedura falimentului bancar.

La data de 1 martie 2000, comisia a înaintat raportul cu nr.XVIII/2/887.

Plenul Camerei Deputaţilor, la data de 22 februarie 2001 a trimis spre reexaminare comisiei, proiectul de lege şi ca urmare, în şedinţa din data de 6 iunie 2001, comisia a reanalizat proiectul de lege sus menţionat, şi a hotărât transmiterea prezentului raport cu amendamentele din anexă.

PREŞEDINTE,

Prof.dr. Florin Georgescu



Parlamentul  României

[image: image2.png]FOMANIA




Comisia pentru buget, finanţe şi bănci

Bucureşti

Nr.

RAPORT

asupra proiectului de Lege privind aprobarea Ordonanţei de urgenţă a Guvernului nr.186/1999 pentru modificarea şi completarea Legii nr.83/1998 privind procedura falimentului bancar

In urma reexaminării proiectului de Lege privind aprobarea Ordonanţei de urgenţă a Guvernului nr.186/1999 pentru modificarea şi completarea Legii nr.83/1998 privind procedura falimentului bancar în şedinţa din 6 iunie 2001, comisia a hotărât, cu majoritate de voturi, ca proiectul de lege să fie supus spre dezbatere şi adoptare Plenului Camerei Deputaţilor, cu amendamentele prezentate în anexă.

Prezentul proiect de Lege face parte din categoria legilor ordinare.

PREŞEDINTE,

Prof.dr. Florin Georgescu


SECRETAR,

Dr.ec. Daniel Ionescu

Experţi parlamentari:

Bărdiţă Mariana

Onete Alexandru


AMENDAMENTE ADMISE

asupra Ordonanţei de urgenţă a Guvernului nr.186/1999

Nr.

crt.
Articol iniţial
Amendament admis
Motivare

1.
3. Articolul 3 va avea următorul cuprins:

„Art.3. - Toate procedurile prevăzute de prezenta lege, cu excepţia recursului, sunt de competenţa exclusivă a tribunalului în jurisdicţia căruia se află sediul băncii debitoare, care figurează în registrul comerţului, şi sunt exercitate de un judecător-sindic.

Judecătorul-sindic este nominalizat, în fiecare caz, de preşedintele tribunalului dintre judecătorii desemnaţi ca judecători-sindici, în temeiul art.12 alin.(3) din Legea nr.92/1992 pentru organizarea judecătorească, republicată.

Principalele atribuţii ale judecătorului-sindic, în cadrul prezentei legi, sunt:

a) darea hotărârii de deschidere a procedurii;

b) judecarea contestaţiei băncii debitoare împotriva cererii introductive formulate de Banca Naţională a României sau de creditori, pentru începerea procedurii;

c) desemnarea, prin hotărâre, a lichidatorului, stabilirea atribuţiilor acestuia, controlul asupra activităţii lui şi, dacă este cazul, înlocuirea lui;

d) judecarea acţiunilor introduse de lichidator pentru anularea unor transferuri cu caracter patrimonial, anterioare hotărârii de deschidere a procedurii;

e) judecarea contestaţiilor băncii debitoare ori ale creditorilor împotriva măsurilor luate de lichidator;

f) confirmarea planului de distribuire a sumelor obţinute din lichidare;

g) darea hotărârii de închidere a procedurii.

Hotărârile judecătorului-sindic sunt definitive şi executorii şi vor cuprinde, prin derogare de la art.261 alin.4*) din Codul de procedură civilă, şi motivarea. În condiţiile legii, ele vor putea fi atacate cu recurs”.
Articolul 3 va avea următorul cuprins:

„Principalele atribuţii ale tribunalului, în cadrul prezentei legi, sunt:

a) desemnarea judecătorului-sindic de către preşedintele tribunalului, dintre judecătorii desemnaţi ca judecători sindici, în temeiul art.12 alin.(3) din Legea nr.92/1992 pentru organizare judecătorească, republicată şi desemnarea, cu acordul Băncii Naţionale a României, a lichidatorului, controlul asupra activităţii lor şi, dacă este cazul, înlocuirea acestora;

b) aprobarea desemnării unor experţi, autorizaţi conform legii, care sa-l ajute pe judecătorul-sindic la îndeplinirea îndatoririlor sale;

c) judecarea cererilor de a se ridica administratorilor băncii debitoare dreptul de a mai conduce activitatea acesteia;

d) judecarea acţiunilor introduse de judecătorul-sindic pentru anularea unor transferuri cu caracter patrimonial, anterioare cererii introductive;

e) judecarea contestaţiilor băncii debitoare ori ale creditorilor împotriva măsurilor luate de judecătorul-sindic;

f) confirmarea planului de distribuire a fondurilor obţinute din lichidare;

g) soluţionarea obiecţiilor la rapoartele semestriale şi la cel final ale judecătorului-sindic;

h) darea hotărârilor de începere şi de închidere a procedurii falimentului.

Hotărârile tribunalului sunt definitive şi executorii şi vor cuprinde, prin derogare de la art.261 alin.4*) din codul de procedură civilă, şi motivarea.

În condiţiile legii, ele vor putea fi atacate cu recurs”.

Autori:

· dl. deputat Vasile Bleotu – PDSR;

· dl. deputat Aurel Gubandru – PDSR.
Întrucât unele prevederi ale Ordonanţei de urgenţă a Guvernului nr.186/1999 încalcă dispoziţii constituţionale, ca de exemplu asigurarea dreptului de proprietate privată, şi îngrădesc posibilitatea de apărare legală a intereselor patrimoniale ale creditorilor şi acţionarilor băncilor comerciale, cărora li s-au declanşat procedura de faliment, dând în acelaşi timp, puteri discreţionale judecătorului sindic favorizând lichidatorii, s-a propus revenirea la textele aprobate prin Legea nr.83/1998.

2.
4. Articolul 4 va avea următorul cuprins:

„Curtea de apel va fi instanţa de recurs, pentru hotărârile date de judecătorul-sindic, în baza art.3.

Recursul va fi judecat în termen de 15 zile de la înregistrarea dosarului la curtea de apel, citarea părţilor urmând să fie făcută prin publicitate, în condiţiile art.95 din Codul de procedură civilă.

Prin derogare de la art.300 alin.3 şi 4 din Codul de procedură civilă, hotărârile judecătorului-sindic, cu excepţia celei de respingere a contestaţiei băncii debitoare, nu vor putea fi suspendate de instanţa de recurs”.
Articolul 4 va avea următorul cuprins:

„Curtea de apel va fi instanţa de recurs, pentru hotărârile date de tribunal, în baza art.3.

Recursul va fi judecat în termen de 15 zile de la înregistrarea dosarului la curtea de apel, citarea părţilor urmând să fie făcută prin publicitate, în condiţiile art.95 din Codul de procedură civilă.

Prin derogare de la art.300 alin.3 şi 4 din Codul de procedură civilă, hotărârile tribunalului, cu excepţia celei de respingere a contestaţiei băncii debitoare, nu vor putea fi suspendate de instanţa de recurs”.

Autori:

· dl. deputat Florin Georgescu – PDSR;

· dl. deputat Vasile Bleotu – PDSR;

· dl. deputat Nini Săpunaru – PNL.
Idem.

3.
5. Art.5. Se abrogă.
Articolul 5 va avea următorul conţinut:

„Judecătorul-sindic este desemnat de către preşedintele tribunalului, în temeiul Legii nr.92/1992 pentru organizarea judecătorească”.
Corelare cu textul reformulat la art.3 lit.a).

4.
6. Articolul 6 va avea următorul cuprins:

„În îndeplinirea atribuţiilor lor, care implică aplicarea unor reglementări bancare, judecătorul-sindic şi lichidatorul pot cere opinia Băncii Naţionale a României, în calitatea sa de autoritate de supraveghere bancară”.
Articolul 6 va avea următorul cuprins:

„În îndeplinirea îndatoririlor sale, care implică aplicarea unor reglementări bancare, judecătorul-sindic poate cere şi opinia Băncii Naţionale a României, în calitatea sa de autoritate de supraveghere bancară”.
Argumentele sunt prezentate la nr. crt. 1.

5.
7. Articolul 7 va avea următorul cuprins:

„În cazul deschiderii procedurii falimentului judecătorul-sindic va ridica de îndată băncii debitoare dreptul de a-şi administra bunurile şi de a dispune de ele şi va desemna un lichidator, cu avizul Băncii Naţionale a României. Acesta va trebui să fie persoană juridică specializată, constituită conform legii.

Adunarea generală a acţionarilor băncii debitoare va putea desemna, cu majoritate simplă, un reprezentant care să îi reprezinte în cadrul procedurii şi care va avea dreptul, în condiţiile legii, să conteste măsurile luate de lichidator sau să exercite căile de atac împotriva hotărârilor judecătoreşti.

În prima şedinţă a adunării creditorilor aceştia vor putea alege un alt lichidator, cu o majoritate de 51% din valoarea creanţelor valabile, înregistrate la tribunal până la data prevăzută în notificarea trimisă de judecătorul-sindic, sau vor putea decide menţinerea lichidatorului desemnat de judecătorul-sindic.

În cazul în care sunt propuşi mai mulţi lichidatori, va fi considerat ales lichidatorul care va întruni voturile creditorilor titulari ai celei mai mari părţi din valoarea creanţelor înregistrate la tribunal, în condiţiile alin.3. Pe data stabilirii atribuţiilor noului lichidator de către judecătorul-sindic vor înceta atribuţiile lichidatorului numit de acesta la data deschiderii procedurii. Lichidatorul nou-numit va prelua activitatea de la lichidatorul înlocuit, sub controlul judecătorului-sindic.

În cazul propunerii lichidatorului de către creditori, acesta va trebui să primească avizul Băncii Naţionale a României înainte de a fi desemnat de judecătorul-sindic.

Prevederile Legii nr.64/1995 privind procedura reorganizării judiciare şi a falimentului, cu modificările ulterioare, privind retribuţia lichidatorului, se aplică în mod corespunzător”.
Articolul 7 va avea următorul cuprins:

„Principalele îndatoriri ale judecătorului-sindic, în cadrul prezentei legi, sunt:

a) examinarea activităţii băncii debitoare, în raport cu situaţia de fapt, întocmirea unui raport amănunţit asupra cauzelor şi împrejurărilor care au dus la încetarea de plăţi, cu menţionarea persoanelor cărora le-ar fi imputabilă, şi supunerea acelui raport tribunalului, în termen de 30 de zile de la desemnarea sa;

b) conducerea activităţii persoanelor pe care le-a angajat să-l ajute;

c) introducerea, la tribunal, de acţiuni pentru anularea actelor frauduloase, încheiate de banca debitoare în dauna drepturilor creditorilor, precum şi a unor transferuri cu caracter patrimonial, a unor operaţiuni comerciale încheiate de banca debitoare şi a constituirii unor garanţii acordate de aceasta;

d) menţinerea sau rezilierea unor contracte încheiate de banca debitoare;

e) admiterea planului de lichidare a unor bunuri din averea băncii debitoare, până la acoperirea pasivului;

f) la începerea procedurii falimentului, aplicarea sigiliilor, inventarierea bunurilor băncii debitoare şi luarea măsurilor corespunzătoare pentru conservarea lor;

g) examinarea creanţelor şi, atunci când este cazul, formularea de obiecţiuni la ele;

h) urmărirea încasării creanţelor din averea băncii debitoare, rezultate din transferuri de bunuri sau de sume de bani, efectuate de aceasta înainte de înregistrarea cererii introductive;

i) lichidarea bunurilor din averea băncii debitoare;

j) primirea plăţilor pe seama băncii debitoare şi consemnarea sumelor, în termen de 25 de ore, într-un cont bancar deschis la Banca Naţională a României, pe numele băncii debitoare, cu drept exclusiv de dispoziţie în interesul procedurii falimentului;

k) sesizarea tribunalului despre orice problemă care ar cere o soluţionare de către acesta;

l) efectuarea oricăror acte de procedură cerute de prezenta lege”.

Idem.

6.
8. Articolul 8 va avea următorul cuprins:

„Banca debitoare, comitetul creditorilor şi oricare dintre creditori pot face contestaţie împotriva măsurilor luate de lichidator. O astfel de contestaţie va trebui să fie înregistrată în termen de 10 zile de la data la care măsura a fost luată, iar soluţionarea acesteia se va face în maximum 15 zile de la data depunerii ei. Dacă socoteşte necesar, judecătorul-sindic va ţine o şedinţă, cu citarea autorului contestaţiei, a băncii debitoare a Băncii Naţionale a României şi a lichidatorului”.


Articolul 8 se modifică şi va avea următorul cuprins:

„Banca debitoare şi oricare dintre creditori pot face contestaţie împotriva măsurilor luate de judecătorul-sindic, în cazurile expres prevăzute de prezenta lege. O astfel de contestaţie va trebui să fie înregistrată în termen de 10 zile de la data la care măsura a fost luată, iar soluţionarea acesteia se va face în maximum 30 de zile. Dacă socoteşte necesar, tribunalul va ţine o şedinţă, cu citarea autorului contestaţiei, a băncii debitoare, a creditorilor şi a Băncii Naţionale a României, cu participarea judecătorului-sindic”.


Idem nr.crt.1.

7.
9. Articolul 9 va avea următorul cuprins:

„Lichidatorul va întocmi un raport lunar asupra evoluţiei procedurii falimentului, pe care îl va prezenta spre aprobare judecătorului-sindic, după care îl va transmite şi Băncii Naţionale a României. Un astfel de raport va include informaţii referitoare la valoarea totală a creanţelor asupra băncii debitoare şi la valoarea totală a activelor băncii debitoare care au fost vândute.

În orice stadiu al procedurii falimentului, pentru motive temeinice – dol sau culpă gravă -, judecătorul-sindic poate înlocui lichidatorul cu un altul, prin încheiere motivată dată în camera de consiliu. Numirea noului lichidator se va face cu respectarea procedurii prevăzute la art.7”.
Articolul 9 se modifică şi va avea următorul conţinut:

„În orice stadiu al procedurii falimentului, tribunalul poate înlocui pe un judecător-sindic cu altul, prin încheiere motivată, dată în camera de consiliu”.


Idem nr.crt.1.

8.
10. Articolul 10 va avea următorul cuprins:

„Principalele atribuţii ale lichidatorului sunt:

a) examinarea activităţii băncii debitoare în raport cu situaţia de fapt, întocmirea unui raport amănunţit asupra cauzelor şi împrejurărilor care au dus la starea de faliment, cu menţionarea persoanelor cărora le-ar fi imputabilă, şi supunerea acestui raport judecătorului-sindic în termen de 30 de zile de la desemnarea sa; la cererea lichidatorului, judecătorul sindic va putea prelungi această perioadă, pentru motive temeinice, prin încheiere;

b) aplicarea sigiliilor, inventarierea bunurilor băncii debitoare şi luarea măsurilor corespunzătoare pentru conservarea lor, la deschiderea procedurii falimentului;

c) angajarea personalului necesar în vederea lichidării şi conducerea activităţii acestuia;

d) să împrumute bani, cu aprobarea judecătorului-sindic, garantând cu activele băncii debitoare sau fără garanţie;

e) introducerea de acţiuni pentru anularea actelor frauduloase, încheiate de banca debitoare în dauna drepturilor creditorilor în cei 3 ani anteriori deschiderii procedurilor;

f) introducerea de acţiuni pentru anularea constituirilor sau transferurilor de drepturi patrimoniale către terţi şi pentru restituirea de către aceştia a bunurilor transmise şi a valorii altor prestaţii executate, realizate de banca debitoare prin:

- acte de transfer cu titlu gratuit, efectuate în cei 3 ani anteriori deschiderii procedurii; sunt exceptate sponsorizările în scop umanitar;

- operaţiuni comerciale în care prestaţia băncii debitoare depăşeşte vădit pe cea primită, efectuate în cei 3 ani anteriori deschiderii procedurii;

- acte încheiate, în cei 3 ani anteriori deschiderii procedurii, cu intenţia tuturor părţilor implicate în acestea de a sustrage bunuri de la urmărirea de către creditori sau de a le leza în orice alt fel drepturile;

- acte de transfer de proprietate către un creditor pentru stingerea unei datorii anterioare sau în folosul acestuia, efectuate în cele 120 de zile anterioare deschiderii procedurii, dacă suma pe care creditorul ar putea să o obţină în caz de faliment al băncii debitoare este mai mică decât valoarea actului de transfer;

- constituirea ori perfectarea unei garanţii reale pentru o creanţă care era chirografară în cele 120 de zile anterioare deschiderii procedurii;

- acte încheiate cu un acţionar deţinând cel puţin 5% din acţiunile băncii debitoare;

- acte încheiate cu un administrator, director sau un membru al organelor de supraveghere ale băncii debitoare;

- acte încheiate cu orice altă persoană fizică ori juridică deţinând o poziţie dominantă asupra băncii debitoare;

g) stabilirea datelor şedinţelor adunării creditorilor ori de câte ori consideră necesar şi prezidarea şedinţelor;

h) menţinerea, rezilierea sau denunţarea unor contracte încheiate de banca debitoare;

i) examinarea creanţelor asupra băncii debitoare şi, atunci când este cazul, formularea de obiecţiuni la acestea;

j) primirea plăţilor pe seama băncii debitoare şi consemnarea sumelor în termen de 24 de ore într-un cont bancar al băncii debitoare, deschis la Banca Naţională a României, cu titulatura bancă în faliment, cu drept exclusiv de dispoziţie în interesul procedurii falimentului;

k) urmărirea încasării creanţelor din averea băncii debitoare, rezultate din transferul de bunuri sau de sume de bani, efectuate de aceasta înainte de înregistrarea cererii introductive;

l) lichidarea bunurilor din averea băncii debitoare;

m) întocmirea unui raport lunar asupra evoluţiei procedurii falimentului, pe care îl va prezenta judecătorului-sindic şi îl va transmite Băncii Naţionale a României;

n) întocmirea bilanţului final de lichidare; dacă lichidarea se prelungeşte peste durata unui exerciţiu financiar, lichidatorii sunt obligaţi să întocmească bilanţul contabil anual şi să îl depună la organele şi la termenele prevăzute în modelele situaţiilor financiar-contabile pentru bănci;

o) sesizarea judecătorului-sindic despre orice problemă care ar cere o soluţionare de către acesta;

p) încheierea oricărui document în numele băncii debitoare, iniţierea şi coordonarea, în numele acesteia, a oricărei acţiuni sau proceduri legale;

q) efectuarea oricăror acte de procedură cerute de prezenta lege”.


Articolul 10 se modifică şi va avea următorul cuprins:

„În toate cazurile de faliment, la propunerea judecătorului-sindic şi cu avizul Băncii Naţionale a României, tribunalul va desemna un lichidator. Acesta va trebui să fie persoană juridică specializată, constituită conform legii”.
Idem nr.crt.1.

9.
11. Articolul 11 se abrogă.


Articolul 11 va avea următorul cuprins:

„Un lichidator este investit cu puteri de gestionare şi de control asupra băncii debitoare şi poate lua acele măsuri pe care le consideră necesare la lichidarea activelor băncii debitoare, pentru a se obţine valorificarea optimă a acestora, chiar în cazurile în care băncii debitoare i-a fost retrasă autorizaţia. Aceste măsuri privesc următoarele aspecte:

a) să continue sau să întrerupă, în mod justificat, orice operaţiuni;

b) să împrumute bani, garantând cu activele băncii debitoare sau fără garanţie;

c) să stabilească din nou ratele dobânzilor aferente pasivelor băncii debitoare, cu condiţia ca, totuşi, orice nou nivel al ratei dobânzilor să nu fie mai mic decât cel mai scăzut nivel practicat pe piaţa bancară;

d) să angajeze personalul necesar lichidării;

e) să încheie orice document în numele băncii debitoare, să iniţieze sau să apere şi să coordoneze, în numele acesteia, orice acţiune sau procedură legală.

Lichidatorul va întocmi un raport lunar asupra evoluţiei procedurii falimentului, pe care îl va prezenta spre aprobare judecătorului-sindic, după care îl va transmite şi Băncii Naţionale a României. Un astfel de raport va include informaţii referitoare la valoarea totală a creanţelor asupra băncii debitoare şi la valoarea totală a activelor băncii debitoare care au fost vândute”.


Idem nr.crt.1.

10.
12. Articolul 12 va avea următorul cuprins:

„Procedura falimentului va începe pe baza unei cereri introduse de către banca debitoare sau de creditorii acesteia ori de Banca Naţională a României”.
Art.12 se modifică şi va avea următorul cuprins:

„Procedura falimentului va începe pe baza unei cereri introduse de către banca debitoare sau de către creditori ai acesteia ori de către Banca Naţională a României.

Tribunalul competent să soluţioneze cererea este cel în a cărui jurisdicţie se află sediul central al băncii debitoare”.
Idem nr.crt.1.

11.
14. Articolul 18 va avea următorul cuprins:

„În urma înregistrării cererii, introdusă conform art.13, 14, 16 şi 17, judecătorul-sindic va notifica aceasta părţilor interesate şi oficiului registrului comerţului la care banca debitoare este înmatriculată, pentru efectuarea menţiunii.

Toate cheltuielile aferente procedurii instituite prin prezenta lege vor fi suportate din averea băncii debitoare.

În lipsa disponibilităţilor din contul prevăzut la art.10 alin.1 lit.j) se vor utiliza disponibilităţi din fondul de lichidare, prevăzut de Legea nr.64/1995, cu modificările ulterioare”.
Articolul 18 se modifică şi va avea următorul cuprins:

„În urma înregistrării cererii, introdusă conform art.14, 16 şi 17, tribunalul va notifica aceasta părţilor interesate şi oficiului registrului comerţului unde banca debitoare este înmatriculată, pentru efectuarea menţiunii.

Toate cheltuielile pentru aceste măsuri vor fi suportate din averea băncii debitoare”.
Idem nr.crt.1.

12.
15. Articolul 19 va avea următorul cuprins:

„La primul termen de judecată judecătorul-sindic va analiza cererea şi, în cazul în care banca debitoare nu contestă starea de faliment, va dispune începerea de îndată a procedurii falimentului băncii debitoare.

Contestaţia împotriva cererii de declanşare a procedurii falimentului se poate face în termen de 5 zile de la data comunicării acestei cereri.

Judecătorul-sindic se va pronunţa asupra contestaţiei în termen de 10 zile, termen care poate fi prelungit o singură dată cu încă 10 zile.

Hotărârea judecătorească privind deschiderea procedurii falimentului băncii debitoare va fi comunicată de îndată Fondului de garantare a depozitelor în sistemul bancar, în vederea aplicării reglementărilor privind plata depozitelor garantate”.
Articolul 19 se modifică şi va avea următorul conţinut:

„La primul termen de judecată, tribunalul va analiza cererea şi, în cazul în care banca debitoare nu contestă situaţia de insolvabilitate, va dispune începerea de îndată a procedurii falimentului băncii debitoare.

Contestaţia împotriva cererii de declanşare a procedurii falimentului se poate face în termen de 5 zile de la data înregistrării acestei cereri.

Tribunalul se va pronunţa asupra contestaţiei, în termen de 10 zile, termen care poate fi prelungit o singură dată, cu încă 10 zile.

Hotărârea judecătorească privind începerea procedurii falimentului băncii debitoare va fi comunicată de îndată Fondului de garantare a depozitelor în sistemul bancar, în vederea aplicării reglementărilor privind plata depozitelor garantate”.
Idem nr.crt.1.

13.
16. Articolul 20 va avea următorul cuprins:

„Judecătorul-sindic va comunica Băncii Naţionale a României hotărârea sa privind începerea procedurii falimentului băncii debitoare. Banca Naţională a României va închide de îndată conturile băncii debitoare, deschise la Banca Naţională a României, şi va deschide un nou cont, cu menţiunea bancă în faliment. În acest cont se vor vira sumele de bani existente până la acea dată în conturile băncii. În continuare operaţiunile financiare ale băncii în faliment se vor desfăşura exclusiv prin acest cont”.
Articolul 20 se modifică şi va avea următorul conţinut:

„Tribunalul va comunica Băncii Naţionale a României hotărârea sa privind începerea procedurii falimentului băncii debitoare. Banca Naţională a României va închide de îndată conturile băncii debitoare, deschise la Banca Naţională a României, şi va deschide un nou cont, cu menţiunea bancă în faliment. În acest cont se vor vira sumele de bani existente până la acea dată în conturile băncii. În continuare operaţiunile financiare ale băncii în faliment se vor desfăşura exclusiv prin acest cont”.
Idem nr.crt.1.

14.
18. Articolul 21 va avea următorul cuprins:

„Prevederile secţiunii a 6-a “Falimentul” din Legea nr.64/1995, cu modificările ulterioare, se vor aplica corespunzător şi procedurii falimentului băncilor, cu excepţia art.75, respectiv a art.98 alin.(2), în ceea ce priveşte începerea lichidării după afişarea tabelului de creanţe”.
Articolul 21 se modifică şi va avea următorul conţinut:

„Celelalte proceduri de derulare a operaţiunilor de lichidare sunt prevăzute de Legea nr.64/1995 privind procedura reorganizării judiciare şi a falimentului, cu modificările ulterioare, Capitolul III, Secţiunea a 6-a “Falimentul”, care se vor aplica corespunzător şi procedurii falimentului băncilor”.
Idem nr.crt.1.

15.
20. Articolul 24 va avea următorul cuprins:

„În vederea luării măsurilor prevăzute la art.22 alin.1, judecătorul-sindic poate fi sesizat de către lichidator, de oricare dintre creditori, de Banca Naţională a României sau se poate sesiza din oficiu, pe baza datelor din dosarul cauzei, şi va putea dispune măsuri asiguratorii”.
Articolul 24 se modifică şi va avea următorul conţinut:

„În vederea luării măsurilor prevăzute la art.22 alin.1, tribunalul poate fi sesizat de către judecătorul-sindic, de către oricare dintre creditori, de către Banca Naţională a României sau se poate sesiza din oficiu, pe baza datelor din dosarul cauzei, şi va dispune măsuri asiguratorii”.
Idem nr.crt.1.

16.
21. Articolul 26 va avea următorul cuprins:

„Procedura falimentului va fi închisă atunci când judecătorul-sindic a aprobat raportul final, când toate fondurile sau bunurile din averea băncii ajunse în stare de faliment au fost distribuite şi fondurile nereclamate au fost depuse la Banca Naţională a României. În urma unei cereri a lichidatorului, judecătorul-sindic va da o hotărâre, închizând procedura falimentului. Hotărârea va fi comunicată, în scris, tuturor creditorilor, băncii debitoare şi Băncii Naţionale a României, care va închide contul bancă în faliment, existent la aceasta, şi va vira eventualele sume rămase în cont la bugetul de stat. Aceste sume pot fi solicitate de persoanele îndreptăţite, în termenul legal de prescripţie”.
Articolul 26 se modifică şi va avea următorul conţinut:

 „Procedura falimentului va fi închisă atunci când tribunalul a aprobat raportul final, când toate fondurile sau bunurile din averea băncii ajunse în stare de faliment au fost distribuite şi fondurile nereclamate au fost depuse la Banca Naţională a României. În urma unei cereri a judecătorului-sindic, tribunalul va da o hotărâre, închizând procedura falimentului. Hotărârea va fi comunicată, în scris, tuturor creditorilor, băncii debitoare şi Băncii Naţionale a României, care va închide contul “banca în faliment” existent la aceasta şi va vira eventualele sume rămase în cont la bugetul de stat. Aceste sume pot fi solicitate de persoanele îndreptăţite, în termenul legal de prescripţie”.
Idem nr.crt.1.

17.
22. Articolul 28 se abrogă.
Articolul 28 va avea următorul conţinut:

„Procedurile de reorganizare şi de lichidare judiciară a băncilor, deschise până la data intrării în vigoare a prezentei legi, vor fi continuate şi închise în condiţiile Legii nr.64/1995 privind procedura reorganizării judiciare şi a falimentului, cu modificările şi completările ulterioare”.
Idem nr.crt.1.

18.
Art.II.

„Procedurile de reorganizare judiciară declanşate în baza prevederilor Legii nr.64/1995, cu modificările ulterioare, vor fi continuate în conformitate cu prevederile acestei legi”.
Se elimină.


Textul iniţial este preluat la art.28 propus la nr. crt. precedent.

PREŞEDINTE.

Prof.dr. Florin Georgescu
SECRETAR,

Dr.ec. Daniel Ionescu

